DA Den Europæiske Unions Tidende CE 78/11

(2004/C 78 E/0012)

SKRIFTLIG FORESPØRGSEL E-3829/02

af Torben Lund (PSE) til Kommissionen

(9. januar 2003)

Om: Handelsaftale mellem EU og Mexico og sikring af menneskerettigheder

Der har i de seneste år været adskillige politiske overgreb på eller bortførelser af personer i Mexico. Flere af disse bortførelser, menes at være begået af militærfolk. Alligevel har Mexico i forbindelse med ratificeringen af »The Inter-American Convention on Forced Disappearances of Persons« i juni 2001 taget forbehold over for artikel IX. Denne artikel understreger netop, at militærfolk, der har medvirket til eller gennemført bortførelser, skal dømmes ved en civil domstol uden at nyde nogen form for privilegier.

Kommissionen bedes derfor redegøre for, hvorledes handelsaftaler mellem EU og Mexico forholder sig til overholdelsen af menneskerettighederne og nævnte konvention. Endvidere bedes Kommissionen oplyse, hvordan den vil sikre, at Mexico overholder diverse menneskerettighedmæssige aftaler og konventioner samt implementerer dem på føderalt, regionalt og lokalt niveau?

EU bør presse Mexico til at fjerne alle mekanismer, der sikrer straffrihed mv. for personer, der krænker andre personers grundlæggende rettigheder!

Svar afgivet på Kommissionens vegne af Chris Patten

(4. februar 2003)

Kommissionens engagement i beskyttelsen af menneskerettighederne udgør en central del af alle bilaterale aftaler. Beskyttelse og sikring af menneskerettighederne er institutionaliseret i »demokrati-klausulen«, som udgør et centralt element i forbindelserne mellem Unionen og Mexico, der reguleres ved aftalen om økonomisk partnerskab, politisk koordination og samarbejde (den globale aftale), som trådte i kraft den 1. oktober 2000, og som bygger på tre søjler: politisk dialog, samarbejde og handel.

I artikel 1 i aftalen hedder det, at »respekten for de demokratiske principper og de grundlæggende menneskerettigheder danner grundlag for begge parters interne og eksterne politik og udgør et væsentligt element i aftalen«. Aftalen indeholder også en klausul om opfyldelse af forpligtelser, som sætter Kommissionen i stand til at tage hensyn til udviklingen i menneskerettighedssituationen i Mexico og i medlemsstaterne som en væsentlig del af disse forbindelser, og der findes bestemmelser, hvorefter parterne kan reagere i tilfælde, hvor aftalens mål ikke respekteres.

Aftaleinstitutionerne er i øjeblikket det forum, hvor der finder en åben og produktiv dialog sted på alle niveauer: statschefer, ministre og højtstående tjenestemænd. Her kan Unionen udveksle synspunkter om bl.a. bilaterale og multilaterale anliggender og udviklingen i menneskerettighedssituationen hos begge parter. Kommissionen mener, at denne ordning er tilfredsstillende, og den søger for nærværende ikke yderligere foranstaltninger på dette område.

I september 2002 ratificerede Mexico »the Inter-American Convention on Forced Disappearance of Persons«. Kommissionen glæder sig over Mexicos ratifikation af konventionen, men da den er udarbejdet af Organisationen af Amerikanske Stater, har den ingen direkte håndhævelsesbeføjelser. Vi benytter imidlertid de eksisterende ordninger til at udveksle synspunkter og, når det er nødvendigt, til at anspore vore partnere til på alle niveauer at respektere og gennemføre de forskellige aftaler og konventioner på menneskerettighedsområdet.

Kommissionen er klar over, at der forekommer visse former for straffrihed og fortsatte menneskerettighedskrænkelser, men den håber, at en bredere politisk dialog og et fokuseret samarbejde på dette område vil kunne bidrage til, at Mexicos igangværende reformbestræbelser kommer til at bære frugt.